**..…. sz. napirend**

***E L Ő T E R J E S Z T É S***

 **a Budapest Főváros II. Kerületi Önkormányzat Képviselő-testülete részére**

**a veszélyhelyzet kihirdetéséről szóló 478/2020.(XI. 3.) Korm. rendelet, a katasztrófavédelemről és a hozzá kapcsolódó egyes törvények módosításáról szóló**

**2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 3/2020.(XI.13.) normatív utasítása alapján**

**2020. november**

**Tárgy:** Javaslat Budapest Főváros II. Kerületi Önkormányzat Képviselő-testületének az építményadóról és a magánszemélyek kommunális adójáról szóló 57/1996.(XII.23.) önkormányzati rendeletének módosítására

**Készítette:** ………………………….

 dr. Kőműves László,

adóügyi igazgató s.k.

**Látta:** …………………………..

 dr. Szalai Tibor

jegyző

……………………………

 dr. Silye Tamás

jegyzői igazgató

***Nyílt anyag!***

**Tisztelt Képviselő-testület!**

Az Országgyűlés Magyarország 2021. évi központi költségvetésének megalapozásáról szóló 2020. évi LXXVI. törvény 4. §-ában 2020. július 15. napjával hatályon kívül helyezte a helyi adókról szóló 1990. évi C. törvény (a továbbiakban: Htv.) reklámhordozóra vonatkozó építményadó-fizetési kötelezettséget szabályozó rendelkezéseit. (E hatályon kívül helyezés a Htv. 11/A. §, 12/A. §, 14. § (5) bekezdés, valamint 15/A. § rendelkezéseit érintette.)

Budapest Főváros II. Kerületi Önkormányzat Képviselő-testülete 38/2017.(X.27.) önkormányzati rendeletével 2018. január 1-jei hatállyal bevezette a reklámhordozók építményadó-kötelezettségét, így módosította az építményadóról és a magánszemélyek kommunális adójáról szóló 57/1996.(XII.23.) önkormányzati rendeletét (a továbbiakban: *helyi adórendelet*).

Mivel a *helyi adórendelet* két szakasza is tartalmaz rendelkezést a reklámhordozókat illetően, azokat hatályon kívül kell helyezni, hogy a Htv. vonatkozó rendelkezéseivel ne legyen ellentétes. A *helyi adórendelet* a reklámhordózó adóalapját, annak mértékét, valamint alanyi adómentességet kizáró rendelkezést tartalmaz.

**A hatályon kívül helyezés költségvetést érintő hatása:**

A reklámhordozók után éves szinten csaknem 40 millió forint építményadó bevétel származott. Ez az építményadó éves bevételi előirányzatával összevetve, ami 1 680 000 eFt ugyan csekély összegű, de figyelembe véve az egyéb adók elvonásából származó bevétel csökkenést, már számottevő.

Az építményadót érintő csökkenés kompenzálására 2021. januártól a Behajtási, Számlavezetési, Ellenőrzési Osztályon belül létrehozunk egy 2 főből álló „részleget”, amelynek feladata az intenzív adótárgy ellenőrzés és felderítés, illetve adókivetés lesz.

**Az építményadó egyik adómentességének hatályon kívül helyezése:**

A *helyi adórendelet* 5. § (1) bekezdés c) pontja az építményadó vonatkozásában az alábbi alanyi adómentességi szabályt tartalmazza:

Mentes az adó alól: „c) az a 70. életévét betöltött gépjárműtároló tulajdonos, akinek a vele közös háztartásban élő közeli hozzátartozójának jövedelmét is figyelembe véve az egy főre jutó jövedelme nem éri el a tárgyév január 1-én érvényes legalacsonyabb öregségi nyugdíj összegének kétszeresét, feltéve, hogy a rendeltetésszerűen használt gépjárműtároló és az életvitelszerűen lakott ingatlan az ingatlan-nyilvántartásban azonos helyrajzi számon szerepel, vagy azonos társasházon belül van”.

Az adónyilvántartás felülvizsgálata során megállapítottuk, hogy nincs adózó, aki ilyen jogcímen részesülne adómentességben, s több év viszonylatában az adókivetők sem emlékeznek olyan bevallásra, amelyben ezt a körülményt jelölték volna meg.

Mindezek alapján indokolatlan hatályban tartani olyan rendelkezést, amely a gyakorlatban már nem érvényesül, s a költségvetés vonatkozásában sem fejt ki semmilyen hatást.

Fent ismertetett jogszabályváltozás, valamint a jogalkalmazás során felmerült gyakorlati tapasztalat okán, figyelembe véve a Budapest Főváros II. Kerületi Önkormányzat Polgármestere 3/2020.(XI.13.) normatív utasításának 2. §-ában meghatározott szempontokat, szükséges és indokolt a veszélyhelyzet ideje alatt a helyi adórendelet módosítása.

Kérjük a Tisztelt Képviselő-testületet, hogy az előterjesztésben részletezett változtatások figyelembevételével elkészített rendeletmódosítási javaslatra vonatkozóan alakítsa ki véleményét a Polgármesteri döntés előtt, a veszélyhelyzet kihirdetéséről szóló 478/2020. (XI.3.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint a Budapest Főváros II. Kerületi Önkormányzat Polgármesterének az egyes önkormányzati döntések veszélyhelyzet idején való előkészítésének és kiadmányozásának rendjéről szóló 3/2020. (XI.13.) normatív utasítása szerint.

A veszélyhelyzet kihirdetéséről szóló 478/2020.(XI.3.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.) 46. § (4) bekezdése alapján a veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

2020. november 13. napján hatályba lépett Budapest Főváros II. Kerületi Önkormányzat Polgármesterének egyes önkormányzati döntések veszélyhelyzet idején való előkészítésének és kiadmányozásának rendjéről szóló 3/2020.(XI.13.) normatív utasítása, amely a Kat 46. § (4) bekezdése szerint a polgármester által gyakorolt hatáskörök tekintetében a döntések előkészítésére és kiadmányozására vonatkozó szabályokat tartalmazza.

A 6. oldalon kezdődő rendelet elfogadása minősített többségű szavazást igényel.

Budapest, 2020. november 25.

 **dr. Varga Előd Bendegúz**

 **alpolgármester**

**Budapest Főváros II. Kerületi Önkormányzat Képviselő-testületének …/2020. (…) önkormányzati rendelete az építményadóról és a magánszemélyek kommunális adójáról szóló 57/1996.(XII. 23.) önkormányzati rendelet módosításáról**

|  |  |
| --- | --- |
| Jelenlegi szabályozás | Javasolt módosítás |
| 5. §1. Mentes az adó alól - ide nem értve a reklám-hordozó után fizetendő építményadót -:
2. az a látási fogyatékos személy, aki vakok személyi járadékában, vagy fogyatékossági támogatásban részesül,
3. aki hadigondozottak ellátási formáiban részesül,
4. az a 70. életévét betöltött gépjárműtároló tulajdonos, akinek a vele közös háztartásban élő közeli hozzátartozójának jövedelmét is figyelembe véve az egy főre jutó jövedelme nem éri el a tárgyév január 1-én érvényes legalacsonyabb öregségi nyugdíj összegének kétszeresét, feltéve, hogy a rendeltetésszerűen használt gépjárműtároló és az életvitelszerűen lakott ingatlan az ingatlan-nyilvántartásban azonos helyrajzi számon szerepel, vagy azonos társasházon belül van.
 | Budapest Főváros II. Kerületi Önkormányzat Képviselő-testülete - a 478/2020. (XI.3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Budapest Főváros II. Kerületi Önkormányzat Polgármestere Magyarország Alaptörvénye 32. cikk (1) bekezdés a) pontjában, valamint a helyi adókról szóló 1990. évi C. törvény 1. § (1) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva a következőket rendeli el:1. §Budapest Főváros II. Kerületi Önkormányzat Képviselő-testületének az építményadóról és a magánszemélyek kommunális adójáról szóló 57/1996.(XII.23.) önkormányzati rendelet (a továbbiakban: R.) 5. § (1) bekezdése helyébe az alábbi rendelkezés lép:„(1) Mentes az adó alól1. az a látási fogyatékos személy, aki vakok személyi járadékában, vagy fogyatékossági támogatásban részesül,
2. aki hadigondozottak ellátási formáiban részesül.”
 |
| 7/A. §(1) Reklámhordozó esetében az adó alapja, a reklámhordozó reklámközzétételre használható, m2-ben - két tizedesjegy pontossággal – számított felülete. (2) Az adó évi mértéke 12 000.- forint/m2.” | 2. §A R. 7/A. §-a hatályát veszti.  |
|  | 3. §Jelen rendelet 2021. január 1. napján lép hatályba és az azt követő napon törvény erejénél fogva hatályát veszti. |

**Budapest Főváros II. Kerületi Önkormányzat Képviselő-testületének**

**…../2020.(.…) önkormányzati rendelete**

**az építményadóról és a magánszemélyek kommunális adójáról szóló**

**57/1996.(XII.23.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete - a 478/2020. (XI.3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Budapest Főváros II. Kerületi Önkormányzat Polgármestere Magyarország Alaptörvénye 32. cikk (1) bekezdés a) pontjában, valamint a helyi adókról szóló 1990. évi C. törvény l. § (1) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 15. pontjában meghatározott feladatkörében eljárva a következőket rendeli el:

**1. §**

Budapest Főváros II. Kerületi Önkormányzat Képviselő-testületének az építményadóról és a magánszemélyek kommunális adójáról szóló 57/1996.(XII.23.) önkormányzati rendelet (a továbbiakban: R.) 5. § (1) bekezdése helyébe az alábbi rendelkezés lép:

„(1) Mentes az adó alól

1. az a látási fogyatékos személy, aki vakok személyi járadékában, vagy fogyatékossági támogatásban részesül,
2. aki hadigondozottak ellátási formáiban részesül.„

**2. §**

A R. 7/A. §-a hatályát veszti.

 **3. §**

 Jelen rendelet 2021. január 1. napján lép hatályba és az azt követő napon törvény erejénél fogva hatályát veszti.

 **Őrsi Gergely**

 **polgármester**

|  |  |
| --- | --- |
|  |  |

**dr. Szalai Tibor**

 **jegyző**

**Általános indokolás**

Az Országgyűlés az adózók adóterheinek csökkentése érdekében Magyarország 2021. évi központi költségvetésének megalapozásáról szóló 2020. évi LXXVI. törvényben hatályon kívül helyezte a reklámhordozó adófizetési kötelezettségét megállapító helyi adókról szóló 1990. évi C. törvény (Htv.) vonatkozó rendelkezéseit.

Mivel az építményadóról és a magánszemélyek kommunális adójáról szóló 57/1996.(XII.23.) önkormányzati rendeletünk (helyi adórendelet), előírta a reklámhordozók adókötelezettségét, így az arra vonatkozó szabályokat, hogy a helyi adórendelet ne legyen ellentétes a Htv. rendelkezéseivel, hatályon kívül kell helyezni.

Emellett szintén indokolt hatályon kívül helyezni a 70. életévüket betöltött adóalanyok gépjárműtárolója utáni alanyi adómentességet annak több éve tartó okafogyottsága miatt.

**Részletes indokolás**

*Az 1-2. §-hoz*

Hatályon kívül helyezi reklámhordozó adóalapjára, adómértékére, valamint az adómentesség kizárására vonatkozó rendelkezéseket. Hatályon kívül helyezi még a 70. évet betöltött adóalanyok gépjárműtárolója után igénybe vehető alanyi adómentességet annak okán, hogy már több éve ilyen jogcímen nem lett mentesség iránti kérelem benyújtva.

*A 3. §-hoz*

Hatályba léptető rendelkezést tartalmaz.